《两监同舍出游和吴监丞韵》
宋代·何澹

我本麋鹿姿，牵来入京阙。
举动违真性，驱驰了岁月。
自惭西湖水，照见种种发。
乘兴陪诸公，放舟烟浪窟。
小雨裛风埃，轻霾翳林樾。
春深桃李竞，路滑车马歇。
已办登山屐，不羡凌波袜。
沿堤逐树阴，傍寺诗禅衲。
杯行知已深，欢意殊未竭。
日暮碧云横，两山高突兀。

作者简介：何澹(1146～1219)，字自然。南宋诗人，曾任兵部侍郎、右谏大夫等职。嘉定十二年十二月病卒，终年74岁。著有 《小山集》 ，收入 《永乐大典》 及现代唐圭璋编 《全宋词》。